বিড়ি-সিগারেট খাওয়া একেবারে বন্ধ বরাহনগর পুরসভা চত্বরে। খেলেই জরিমানা করছে পুর কর্তৃপক্ষ! তাঁদের এহেন উদ্যোগের প্রশংসা করছেন এলাকার লোকজন। যিনি এই ভাবনার রূপকার, সেই চেয়ারম্যান অপর্ণা মৌলিকও কৃতিত্ব পাচ্ছেন। শুধু বিরক্ত হচ্ছেন একজন। তিনি মানিকচন্দ্র সমাদ্দার! 
পুরসভা চত্বর ও সংলগ্ন ১০০ মিটারের মধ্যে ধূমপান করলে ২০০ টাকা জরিমানা। দ্বিতীয়বার চেয়ারম্যান হওয়ার পর এই বিষয়ে উদ্যোগী হয়েছেন অপর্ণা। এ ব্যাপারে সতর্কতামূলক একাধিক নোটিস বোর্ডও দেওয়া হয়েছে পুরসভা চত্বরে। সেখানে লেখা রয়েছে ‘ধূমপানমুক্ত এলাকা। এখানে ধূমপান করা আইনত দণ্ডনীয় অপরাধ। অমান্য করলে ২০০ টাকা জরিমানা।’ সঙ্গে রয়েছে বরাহনগর পুরসভার এগকিউজিটিভ অফিসার মানিকচন্দ্র সমাদ্দারের নাম। সঙ্গে তাঁর মোবাইল নম্বরও। লেখা রয়েছে, চত্বরে ধূমপান নিয়ে তাঁর কাছেই অভিযোগ জানাতে হবে। এখানেই বেধেছে গোল। কারণ, মানিক ইতিমধ্যেই অবসর নিয়েছেন। অথচ অবসরের পরেও তাঁর কাছে প্রতিদিনই ওই ধরনের অভিযোগ-ফোন আসছে। ফলে বিড়ম্বনায় পড়ছেন মানিক। এ বিষয়ে তাঁর কাছে জানতে চাওয়া হলে বিরক্ত হয়েই জবাব দিলেন, ‘‘আমি একজন অবসরপ্রাপ্ত সরকারি কর্মী। কিছু বলব না। যা জানার তা পুরসভার চেয়ারম্যানের কাছ থেকেই জেনে নিন।’’ 
ঘটনা হল, মানিক অবসর নেওয়ার পরেও বোর্ডে তাঁর নাম ও ফোন নম্বর রয়ে গিয়েছে। তাই অনেকেই অভিযোগ জানাতে ওই নম্বরেই ফোন করছেন। কিন্তু জবাব পাচ্ছেন না। অনেকে আবার মানিকের বিরক্তিসূচক জবাবও পাচ্ছেন। এ ব্যাপারে চেয়ারম্যান অপর্ণা বলেছেন, ‘‘কিছুদিন আগেই মানিক সমাদ্দার অবসর নিয়েছেন। তাঁর পরিবর্তে জরিমানা করছেন ফাইনান্স অফিসার। এখনও বোর্ডে নাম বদল হয়নি। কয়েকদিনের মধ্যেই তা হয়ে যাবে।’’ 
একই সঙ্গে, উদ্যোগ সম্পর্কে অপর্ণার বক্তব্য, ‘‘জনবহুল স্থানে ধূমপানের বিষয়ে তো আইন রয়েছে। তার সঙ্গে তাল মিলিয়ে করেছি।’’